Document ID: 32002R0546

Uredba Sveta (ES) št. 546/2002
z dne 25. marca 2002
o določitvi premij in jamstvenih pragov za tobak v listih po skupinah sort in državah članicah za letine 2002, 2003 in 2004 ter o spremembi Uredbe (EGS) št. 2075/92
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti členov 36 in 37 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ob upoštevanju mnenja Ekonomsko-socialnega odbora [3],
ob upoštevanju naslednjega:
(1) Člen 4 Uredbe (EGS) št. 2075/92 z dne 30. junija 1992 o skupni ureditvi trga za surovi tobak [4] predvideva določitev zneska premije in dodatnih zneskov premije za vsako letino tobaka ob upoštevanju preteklih in prihodnjih možnosti za prodajo različnih vrst tobaka v normalnih konkurenčnih razmerah. Premije je torej treba določiti in jih povezati z jamstvenimi pragovi, določenimi za leta 2002, 2003 in 2004.
(2) V skladu z drugim odstavkom člena 8 in členom 9(2) Uredbe (EGS) št. 2075/92 je treba določiti višino jamstvenih pragov za vsako skupino sort in vsako državo članico za letine 2002, 2003 in 2004, pri čemer je treba upoštevati predvsem tržne pogoje ter socialno-ekonomske in kmetijske pogoji na zadevnih proizvodnih območjih. Ravni pragov bi bilo treba določiti pravočasno, tako da lahko proizvajalci načrtujejo svojo proizvodnjo za obravnavane letine.
(3) Člen 6(5) Uredbe Sveta (EGS) št. 2075/92 državam članicam omogoča uvedbo avkcijskega postopka za pogodbe o pridelavi. Po trenutno veljavnih predpisih mora ta postopek, če se uporabi, zajemati vse skupine sort tobaka, ki se proizvajajo v državi članici. Postopek se še ne uporablja, ker države članice menijo, da je upravičen le za nekatere skupine sort in le za pogodbe o pridelavi tistih skupin proizvajalcev, ki zanj pokažejo zanimanje. Za spodbujanje avkcijskega postopka kot načina zviševanja komercialne cene surovega tobaka, je treba sprejeti prožnejše določbe, da bi države članice lahko omejile ta postopek le na nekatere skupine sort in na skupine proizvajalcev, ki bi rade sodelovale.
(4) Nacionalne rezerve kvot, oblikovane po členu 9(5) Uredbe (EGS) št. 2075/92, niso omogočile doseči cilj preusmeritve ali prestrukturiranja gospodarstev, čemur so bile namenjene. Uporaba na nacionalni ravni, zlasti meril, ki so jih določile države članice za ponovno porazdelitev teh rezerv, in majhen odstotek količin, uporabljenih za njihovo oblikovanje, se je izkazala kot nezadostna za doseg želenega učinka. Poleg tega je režim za upravljanje nacionalnih rezerv povzročil preveliko delovno obremenitev in pretirano zapletel upravljanje kvot, kar je povzročilo znatne zamude pri njihovem razdeljevanju. Kljub temu bi ta možnost morala ostati odprta za države članice, ki bi rade uporabljale ta postopek, kadar menijo, da je koristen.
(5) Po Pogodbi je treba zagotoviti visoko raven varovanja zdravja ljudi pri opredeljevanju in izvajanju vseh politik in ukrepov Skupnosti. V okviru strategije za trajnostni razvoj v Evropski uniji je treba upoštevati gospodarske, socialne in okoljske posledice vsake politike. V regijah, kjer se proizvaja surovi tobak, je torej priporočljivo izvajati ukrepe, namenjene razvoju novih virov dohodka in gospodarskih dejavnosti za pridelovalce. Za doseganje tega cilja se predlaga sprememba področja uporabe sklada Skupnosti za tobak in nadomestitev kmetijskih raziskav z ukrepom za spodbujanje posebnih pobud, ki proizvajalcem tobaka omogočajo preusmeritev s tobaka na druge pridelke in gospodarske dejavnosti, s katerimi se ustvarjajo delovna mesta.
(6) Prav tako je priporočljivo, da se poveča odbitek, ki se uporablja za financiranje sklada, na 3 % v letu 2003, da se okrepijo proračunska sredstva, ki so na voljo za financiranje ukrepov obveščanja o škodljivih učinkih porabe tobaka in pobude za preusmeritev proizvodnje. Slednji ukrep, ki je nova prednostna naloga, se lahko izvaja na nacionalni ravni kot del posebnih ukrepov za preusmeritev in spremlja in razvija sinergijo s programom odkupa kvot. Za letino 2004 se lahko odbitek, če je potrebno, poveča na 5 % v skladu z uporabo odobrenih proračunskih sredstev sklada na podlagi poročila, ki ga pripravi Komisija.
(7) Uredbo (EGS) št. 2075/92 je zato treba ustrezno spremeniti -
SPREJEL NASLEDNJO UREDBO:
Člen 1
Za letine 2002, 2003 in 2004 so zneski premij za vsako skupino surovega tobaka in dodatni zneski iz člena 3 Uredbe (EGS) št. 2075/92 določeni v Prilogi I k tej uredbi.
Člen 2
Za letine 2002, 2003 in 2004 so jamstveni pragovi iz členov 8 in 9 Uredbe (EGS) št. 2075/92 po skupini sort in državi članici določeni v Prilogi II k tej uredbi.
Člen 3
Uredba (EGS) št. 2075/92 se spremeni:
1. Člen 6 (5) se nadomesti z:
"5. Država članica lahko, če je to zaradi njene strukture upravičeno, za skupine proizvajalcev, ki želijo sodelovati, uporabi avkcijski postopek za pogodbe o pridelavi iz odstavka 1 za posamezno skupino sort, če se sklenejo pred datumom začetka dobave tobaka."
2. Člen 9(5) se nadomesti z:
"5. Države članice proizvajalke lahko oblikujejo nacionalne rezerve kvot, za katere se način delovanja sprejme v skladu s postopkom iz člena 23."
3. Člen 13 se nadomesti z:
"Člen 13
1. Ustanovi se sklad Skupnosti za tobak (v nadaljevanju sklad‘), ki se financira iz odbitkov v višini:
- 2 % premije za letino 2002,
- 3 % premije za letino 2003.
Komisija pred 31. decembrom 2003 predloži poročilo o uporabi odobrenih proračunskih sredstev iz sklada, ki mu je lahko, po potrebi, priložen predlog, da se odstotek odbitka za sklad poveča do največ 5 % za letino 2004.
2. Sklad financira ukrepe na naslednjih področjih:
(a) izboljšanje obveščenosti javnosti o škodljivih učinkih vseh oblik porabe tobaka, zlasti z obveščanjem in izobraževanjem, nudenjem podpore pri zbiranju podatkov za določanje trendov porabe tobaka in pripravo epidemioloških študij o kajenju v Skupnosti ter študij o preprečevanju porabe tobaka;
(b) v okviru programa iz člena 14(1), posebne ukrepe za pomoč pridelovalcem tobaka pri preusmeritvi na druge pridelke ali druge gospodarske dejavnosti, s katerimi se ustvarjajo delovna mesta, ter študije o možnostih za pridelovalce tobaka za tako preusmeritev."
Člen 4
Ta Uredba začne veljati dan po objavi v Uradnem listu Evropskih skupnosti.
Uporablja se od letine 2002.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. marca 2002

Labels: 0
15
17
6